ธปท.ห่วงราคาน้ำมันกระทบเงินเฟ้อ
ธปท.จับตาราคาน้ำมันในตลาดโลกอย่างใกล้ชิด หวั่นกระทบเงินเฟ้อของไทย
23 ก.พ. 2555

ธปท.จับตาราคาน้ำมันในตลาดโลกอย่างใกล้ชิด หวั่นกระทบเงินเฟ้อของไทย 
นายไพบูลย์ กิตติศรีกังวาน ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) กล่าวว่า ขณะนี้ ธปท.อยู่ระหว่างติดตามผลกระทบราคาน้ำมันในตลาดโลกอย่างใกล้ชิด หลังมีสถานการณ์ความขัดแย้งในประเทศอิหร่านประเทศในตะวันออกกลางแหล่งผลิตน้ำมันสำคัญ รวมถึงติดตามดูภาวะเศรษฐกิจในโลกตะวันตกที่ยังมีแนวโน้มฟื้นไม่ชัดเจน ว่าปัจจัยดังกล่าวจะส่งผลให้ราคาน้ำมันดิบเฉลี่ยทั้งปีในปีนี้สูงกว่าที่ ธปท.ประมาณการไว้หรอืไม่ หรือจะส่งผลกระทบต่อการเพิ่มขึ้นของอัตราเงินเฟ้อในประเทศ และการขยายตัวต่อเศรษฐกิจไทยอย่างไร 
ทั้งนี้ ธปท.ประมาณการณ์ล่าสุดในปีนี้ โดยสมมติฐานราคาน้ำมันดูเฉลี่ยทั้งปีไว้ที่ระดับ 104 เหรียญสหรัฐต่อบาร์เรล โดยปีนี้คาดว่าเศรษฐกิจจะขยายตัวที่ระดับ 4.9% ภายใจ้เงินเฟ้อพื้นฐานที่ 2.2% และเงินเฟ้อทั่วไปที่ 3.2% 
“ราคาน้ำมันที่เพิ่มสูงขึ้นนั้น จะต้องติดตามว่า จะเกิดเพียงระยะสั้น หรือต่อเนื่องในระยะเวลายาว ซึ่งจะส่งผลให้ราคาน้ำมันดิบดูไบที่เราประมาณการณ์ ไว้เฉลี่ยทั้งปีที่ 104 เหรียญสหรัฐต่อบาร์เรลอาจจะปรับสูงขึ้น โดยปัจจัยเหล่านี้ธปท.กำลังติดตามดูอยู่ และอาจจะต้องปรับประมาณการในส่วนของราคาน้ำมันดิบเฉลี่ยทั้งปี ในการประมาณการเศรษฐกิจ และอัตราเงินเฟ้อขึ้นจากระดับปัจจุบัน ขึ้นจากระดับที่เคยประมาณการไว้ โดยราคาน้ำมันดิบที่เพิ่มสูงขึ้นจะเป็นความเสี่ยงต่ออัตราเงินเฟ้อของประเทศให้ปรับเพิ่มขึ้นได้”นายไพบูลย์กล่าว